Offentliggørelse af meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 284/09)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1)

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»Pessac-Léognan«

PDO-FR-A0162-AM01

Meddelelsesdato: 7. maj 2021

BESKRIVELSE AF OG BEGRUNDELSE FOR DEN VEDTAGNE ÆNDRING

1. Geografisk område

Der er tilføjet en henvisning til den officielle geografiske kodeks for det geografiske område. Denne tilføjelse ændrer ikke områdets perimeter.

Punkt 1.6 i enhedsdokumentet ændres derfor.

2. Afgrænset parcelområde

Datoen 11. februar 2021 er blevet føjet til listen over møderne i det kompetente nationale udvalg, som har godkendt de afgrænsede parcelområder.

Formålet med denne ændring er at tilføje tidspunktet for den kompetente nationale myndigheds godkendelse af en ændring af det afgrænsede parcelområde inden for det geografiske produktionsområde. Med parcelafgrænsningen inden for det geografiske produktionsområde er det muligt at udpege de parceller, der egner sig til produktion af vin med den pågældende beskyttede oprindelsesbetegnelse.

Enhedsdokumentet berøres ikke af disse ændringer.

3. Landbrugsmiljøbestemmelser

— I kapitel 1, punkt VI, nr. 1, litra e), tilføjes sætningen »Døde planter skal fjernes fra marken; enhver opbevaring af døde planter på markerne er forbudt«.

— Der indsættes et nr. 2 til punkt VI i kapitel 1: »2 – Andre dyrkningsmetoder

Fuld kemisk ukrudtsbekæmpelse på vindyrkningsarealet er forbudt.

Kemisk ukrudtsbekæmpelse på foragre er ikke tilladt.

I alle områder mellem rækkerne kontrolleres det naturlige eller såede plantedække med mekaniske eller fysiske midler.

Hver erhvervsdrivende beregner og registrerer sit behandlingshyppighedsindeks«.

Indførelsen af beregningen af behandlingshyppighedsindekset afspejler et ønske om at øge de erhvervsdrivendes bevidsthed og viden om deres fremgangsmåder og anvendelsen af plantebeskyttelsesmidler.

Forbuddet mod fuld kemisk ukrudtsbekæmpelse har til formål at reducere brugen af herbicider, hvilket bør styrke beskyttelsen af vindyrkningsarealerne og bevare deres naturlige funktionaliteter (frugtbarhed, biodiversitet, biologisk rensning) og dermed bidrage til vinenes kvalitet og autenticitet.

Formålet med disse ændringer er at reducere brugen af plantebeskyttelsesmidler og i højere grad tage hensyn til samfundets behov.

Enhedsdokumentet berøres ikke af denne ændring.

4. Cirkulation mellem godkendte oplagshavere

Kapitel 1, punkt IX, nr. 5, litra b), om datoen for cirkulation af vin mellem godkendte oplagshavere udgår.

Denne ændring medfører ikke en ændring af enhedsdokumentet.

5. Kontrolinstans

Affattelsen af henvisningen til kontrolinstansen er blevet ændret for at harmonisere den med andre produktspecifikationer. Denne ændring er alene redaktionel.

Denne ændring medfører ikke en ændring af enhedsdokumentet.

ENHEDSDOKUMENT

1. Betegnelse(r)

Pessac-Léognan

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen(e)

1. Rødvine

KORT SKRIFTLIG BESKRIVELSE

Vinene har et naturligt alkoholindhold på mindst 11 % vol. Efter berigelse er rødvinenes totale alkoholindhold højst 13,5 % vol.

Alle partier rødvin har, på emballeringstidspunktet, et æblesyreindhold på højst 0,30 g/l. På emballeringsstadiet:

— er indholdet af gæringsdygtigt sukker (glukose + fruktose) på højst 2 gram pr. liter.

— er indholdet af flygtige syrer højst 16,33 milliækvivalenter pr. liter, dvs. 0,80 g/l udtrykt som H2SO4 eller 0,98 g pr. liter udtrykt som eddikesyre.

Det totale syreindhold og det totale indhold af svovldioxid svarer til det, der er fastsat i EU-lovgivningen.

Rødvinene fremstilles primært af Cabernet-Sauvignon N, som er den traditionelle sort for de kontrollerede oprindelsesbetegnelser fra Bordeaux, og som opnår optimal modning i områdets grusjord. Denne sort producerer stærkt farvede vine med en kraftig tanninstruktur, som er meget gemmeegnede. Med tiden udvikler vinene komplekse aromaer, med noter af solbær, som ofte udvikler røgede og krydrede aromaer og aromaer af læder og svesker.

Cabernet-Sauvignon N sammenstikkes ofte med sorterne Merlot N og Cabernet franc N, som gør vinene afrundede og bidrager til deres elegance, og undertiden Malbec, Petit verdot N og Carmenère N, som er traditionelle Bordeaux-sorter, som øger vinenes kompleksitet.

GENERELLE ANALYTISKE KENDETEGN

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

2. Hvidvine

KORT SKRIFTLIG BESKRIVELSE

Vinene har et naturligt alkoholindhold på mindst 11 % vol. Efter berigelse er hvidvinenes totale alkoholindhold højst 13 % vol.

På emballeringsstadiet:

— er indholdet af gæringsdygtigt sukker (glukose + fruktose) på højst 4 gram pr. liter

— er indholdet af flygtige syrer højst 16,33 milliækvivalenter pr. liter, dvs. 0,80 g/l udtrykt som H2SO4 eller 0,98 g pr. liter udtrykt som eddikesyre.

Det totale syreindhold og det totale indhold af svovldioxid svarer til det, der er fastsat i EU-lovgivningen.

De tørre hvidvine, der primært fremstilles af sorterne Sauvignon B og Semillon B, er, når de er unge, generelt lyst strågule. De er frugtagtige, kraftige og friske. Duften er kompleks med forskellige forhold mellem sorterne Sauvignon gris G og Muscadelle B. Med årene bliver de mere gyldne og udvikler meget fine blomsteraromaer, undertiden med noter af lindeblomst og gyvel. I år med høj modning er hvidvinene mere fyldige og runde med en lang eftersmag i munden.

GENERELLE ANALYTISKE KENDETEGN

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

5. Vinfremstillingsmetoder

5.1. Specifikke ønologiske fremgangsmåder

1. Specifik ønologisk fremgangsmåde

Berigelsesteknikker er tilladt for rødvine inden for en koncentrationsgrænse på 15 %. Efter berigelse er hvidvinenes totale alkoholindhold højst 13 % vol. Efter berigelse er rødvinenes totale alkoholindhold højst 13,5 % vol.

Foruden ovennævnte bestemmelse skal vinen hvad angår ønologisk fremgangsmåde opfylde de krav, der er fastsat på EU-plan og i den franske lov om landbrug og fiskeri (»code rural et de la pêche maritime«).

2. Dyrkningsmetode

Beplantningstætheden er mindst 6 500 vinstokke pr. hektar. Afstanden mellem rækkerne må ikke overstige 1,60 meter, og afstanden mellem vinstokkene i samme række er mindst 0,80 meter.

Vinstokkene beskæres senest på det udviklingsstadium, hvor bladene er udfoldede (Lorenz-stadium 9), med højst 12 skud pr. plante i overensstemmelse med følgende bestemmelser: – Kort sporebeskæring (korte grene) eller lang sporebeskæring (lange grene): Den lange gren har højst syv skud for sorterne Cabernet-Sauvignon N, Cot N, Merlot N, Muscadelle B, Petit verdot N og Semillon B og otte skud for Cabernet franc N, Carmenère N og Sauvignon B. Der er højst to retursporer, som beskæres ved et skud. – Kort sporebeskæring med to kordoner eller vifteformet med fire arme.

Kunstvanding i vinstokkenes vækstperiode kan kun tillades i tilfælde af vedvarende tørke, når denne forhindrer en god fysiologisk udvikling af vinstokkene og en god modning af druen, jf. bestemmelserne i den franske landbrugs- og fiskerilov.

5.2. Maksimalt udbytte

60 hektoliter pr. hektar

6. Afgrænset geografisk område

Druehøsten, fremstillingen, forarbejdningen og lagringen af vinen finder sted i følgende kommuner i departementet Gironde på grundlag af den officielle geografiske kodeks af 26. februar 2020: Cadaujac, Canéjan, Gradignan, Léognan, Martillac, Mérignac, Pessac, Saint-Médard-d’Eyrans, Talence og Villenave-d’Ornon.

7. Vigtigste druesort(er)

Cabernet franc N

Cabernet-Sauvignon N

Carmenère N

Cot N – Malbec

Merlot N

Muscadelle B

Petit verdot N

Sauvignon B – Sauvignon blanc

Sauvignon gris G – Fié gris

Semillon B

8. Tilknytning til det geografiske område

Det geografiske område omfatter den nordlige del af den kontrollerede oprindelsesbetegnelse »Graves«, som grænser op til Garonneflodens venstre bred sydvest for Bordeaux.

Den karakteristiske jordbund er et levn fra Garonneflodens tidlige forløb, som opstod i slutningen af tertiærtiden og i kvartærtiden med de pyrenæiske gletsjeres smeltevand. Store mængder materialer blev ført med og blev, afhængigt af strømstyrken og sedimentets tæthed, aflejret på den gamle havbund, der består af kalksten og skaldyr. Erosion formede derefter jordbunden, der består af:

— jordbund på grus eller rullesten formet af vandet med en tykkelse på op til tre meter eller derover

— jordbund på kalksten, sand og skaldyr, som hviler på en krakket og permeabel kalkstensbase.

Jordbundens komplekse beskaffenhed gør den kontrollerede oprindelsesbetegnelses naturlige miljø rigt.

Grusaflejringerne, som forekommer i et lidt bølget terræn, danner markante højderygge i landskabet. De bløde skråninger sikrer en bemærkelsesværdig naturlig dræning, der lettes af et stort hydrografisk net af vandløb, som er bifloder til Garonnefloden.

Klimaet er generelt meget repræsentativt for Gironde – tempereret og gunstigt for vinen på grund af mildheden og den regelmæssige nedbør. Det har gavn af den termoregulerende effekt af Landes Girondine-skoven mod syd og Atlanterhavet mod vest.

Det særlige ved det geografiske område er, at det ligger op til byen Bordeaux og visse steder strækker sig ind i byområdet.

Bordeaux er med sin byudvikling trængt ind i selve vindyrkningsarealet. Vindyrkningsarealet »Graves« mistede, alene i det geografiske område for den fremtidige kontrollerede oprindelsesbetegnelse »Pessac-Léognan«, over 3 000 hektar og flere hundrede »crus« fra begyndelsen af det 20. århundrede til 1970’erne. På denne dato var vindyrkningsarealet kun på 550 hektar.

En gruppe unge vinavlere gik derefter i gang med genopretningen og opfordrede til, at den kontrollerede oprindelsesbetegnelse »Graves« blev omstruktureret. Den kontrollerede oprindelsesbetegnelse »Pessac-Léognan« blev således anerkendt ved dekret af 9. september 1987, i lighed med de kommunale betegnelser i »Médoc«, hvilket bekræfter de særlige kendetegn ved dette geografiske område, som er en integreret del af det geografiske område for den kontrollerede oprindelsesbetegnelse »Graves«, som det kom til at ligge til grund for.

Disse druesorter, der er blevet dyrket i et kystklima, har siden det 17. århundrede krævet opbinding på stolper. Den udbredte anvendelse af trådespalier og en forholdsvis streng beskæringsform gør det muligt at sikre en god fordeling af høsten og et løvareal, der er tilstrækkeligt stort til at sikre en effektiv fotosyntese og optimal modning. For at undgå at overbelaste vinstokkene og for at fremme modningen og en optimal koncentration af druerne er beplantningstætheden høj.

Det parcelområde, der er afgrænset til høsten af druer, er kendetegnet ved parceller med grus- til sandjord, men undertiden også ler- og kalkholdig jord, med tilstrækkeligt oprensningspotentiale på grund af deres permeabilitet eller terræn. Parceller på smelteflodslag fra nyere tid, sand eller uigennemtrængelig undergrund er udelukket.

Disse præcist afgrænsede parceller giver de lokale druesorter, som gennem tiden er blevet udvalgt på grund af deres lagrings- og gemmeegnethed som følge af det historiske behov for lang transport af disse produkter, mulighed for at udvikle sig optimalt.

Rødvinene lagres i lang tid, hvilket er nødvendigt for deres modning og udtryk, inden de markedsføres til forbrugerne.

De tørre hvidvine, som dyrkes på den mere sandede eller lerholdige jord, har et meget fint udtryk med blomsternoter og er frugtagtige, men samtidig friske.

Som følge af at den kontrollerede oprindelsesbetegnelse »Pessac-Léognan« ligger tæt på havnen i Bordeaux, hvor der foregik en omfattende handel med henblik på markedsføring af disse vine over hele verden, fik den hurtigt et globalt omdømme, der nyder godt af tekniske innovationer, som fremmer bedrifternes dynamik og giver dem mulighed for at udvikle sig med respekt for de gamle traditioner.

Næsten alle producenter af »Pessac-Léognan« sælger vin i forsalg (»en primeur«) på Place de Bordeaux, en tradition for Grand Vin de Bordeaux. Det foregår i foråret efter høsten mellem ejere og forhandlere gennem mellemhandlere. Efter denne transaktion lagres vinen under sælgerens ansvar, indtil den er emballeret.

9. Andre vigtige betingelser (emballering, mærkning, supplerende krav)

Retsgrundlag:

National lovgivning

Type supplerende betingelse:

Emballering i det afgrænsede geografiske område

Beskrivelse af betingelsen:

For at bevare vinens væsentlige egenskaber og autenticitet emballeres vinene i det geografiske område enten i glasflasker eller i lufttætte vakuumbeholdere på højst fem liter ved den erhvervsdrivende, der høster og fremstiller vinene. Rødvinene lagres mindst indtil den 15. september i året efter høståret. Hvidvinene lagres mindst indtil den 15. marts i året efter høståret.

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Den større geografiske enhed »Vin de Graves« eller »Grand Vin de Graves« kan anføres på etiketter, brochurer og beholdere. De skrifttegn, som anvendes for denne større geografiske enhed, må hverken i højden eller bredden være større end to tredjedele af størrelsen af de skrifttegn, som anvendes i den kontrollerede oprindelsesbetegnelses navn.

Betegnelsen »Cru Classé de Graves« kan anvendes i stedet for den større geografiske enhed »Vin de Graves« eller »Grand Vin de Graves« i overensstemmelse med samme krav til præsentation og størrelse af skrifttegnene.

Link til produktspecifikationen

https://info.agriculture.gouv.fr/gedei/site/bo-agri/document_administratif-3fcad330-bccb-4c20-853a-89771eac32ae

(1) EFT L 9 af 11.1.2019, s. 2.